b'\n_START_ARTICLE_\nDan mladosti\n_START_PARAGRAPH_\nDan mladosti je bil v \xc4\x8dasu Socialisti\xc4\x8dne federativne republike Jugoslavije praznik jugoslovanske mladine. Obele\xc5\xbeeval se je 25. maja, na dan, ko se je praznoval rojstni dan predsednika dr\xc5\xbeave Josipa Broza Tita (v resnici rojenega 7. maja). _NEWLINE_Glavni simbol praznika je bila \xc5\xa0tafeta mladosti oz. Titova \xc5\xa1tafeta. \xc5\xa0tafeta je vsako leto \xc5\xa1tartala iz drugega mesta, bila nato no\xc5\xa1ena okoli mesec in pol skozi vse jugoslovanske republike ter svojo pot zaklju\xc4\x8dila 25. maja v Beogradu, glavnem mestu SFRJ. Predaja \xc5\xa1tafete je bila prireditev, v kateri je sodelovalo ve\xc4\x8d tiso\xc4\x8d mladih iz vse Jugoslavije. Eden od njih je na koncu predal \xc5\xa1tafeto Titu in mu izrekel vo\xc5\xa1\xc4\x8dilo za rojstni dan. Predaja \xc5\xa1tafete se je prena\xc5\xa1ala tudi po televiziji. _NEWLINE_Na ta dan so potekale razne \xc5\xa1portne prireditve in proslave v \xc5\xa1olah. Na ta dan so bili mladi iz vrst pionirjev sprejeti v Zvezo komunisti\xc4\x8dne mladine Jugoslavije, kar so spremljale glasbene in \xc5\xa1portne prireditve. Vse je potekalo pod sloganom bratstva in enotnosti, ki je povezoval razli\xc4\x8dne narodnosti znotraj Jugoslavije.\n_START_SECTION_\nZgodovina\n_START_PARAGRAPH_\nPrva \xc5\xa1tafeta mladosti je potekala leta 1945 na pobudo mladine iz Kragujevca. V prvi \xc5\xa1tafeti je sodelovalo 12 500 mladostnikov, ki so po prete\xc4\x8denih 9000 kilometrih poti Titu v Zagrebu izro\xc4\x8dili devet \xc5\xa1tafetnih palic skupaj z "Modro knjigo", v kateri je bilo zbranih 15 000 podpisov mladih \xc5\xa0umadincev. V nadaljnjih letih je Tito \xc5\xa1tafete sprejemal v Beogradu. _NEWLINE_Leta 1957 je bil na Titovo pobudo dan progla\xc5\xa1en za "dan mladosti"; odtlej je Tito prejemal le \xc5\xa1e po eno \xc5\xa1tafetno palico. Do leta 1979 jo je sprejemal na stadionu JLA v Beogradu, dana\xc5\xa1njem stadionu kluba Partizan. _NEWLINE_Leta 1980 se je zaradi Titove smrti \xc5\xa1tafeta ustavila sredi poti po Hrva\xc5\xa1ki in bila polo\xc5\xbeena na oder Skup\xc5\xa1\xc4\x8dine SFRJ. Kljub smrti je praznovanje dneva mladosti \xc5\xa1e naprej potekalo 25. maja vsako leto, pri \xc4\x8demer je \xc5\xa1tafeto na cilju sprejel predsednik Zveze socialisti\xc4\x8dne mladine Jugoslavije. _NEWLINE_Leta 1987 je v Jugoslaviji izbruhnil \xc5\xa1kandal, potem ko je slovenski studio "Novi kolektivizem" za namene dneva mladosti predstavil plakat s predelano podobo nacisti\xc4\x8dnega plakata iz leta 1936. Tega leta je tudi potekla zadnja prireditev ob dnevu mladosti; 26. januarja 1988 jo je Zveza socialisti\xc4\x8dne mladine ukinila.'